1. TÖÖVÕTJA KOHUSTUSED
   1. Töövõtja peab teostama Lepingu objektiks olevad tööd vastavuses Töövõtja majandus- ja kutsetegevuses tunnustatud parimate tavade ja praktikaga ning tavaliselt seda liiki tööle omase kvaliteediga, lähtudes töö eesmärgist ja arvesse võttes Tellija eelistusi konkreetse töö suhtes. Tööde teostamisel peab Töövõtja juhinduma Eestis kehtivatest seadustest, muudest õigusaktidest, standarditest, normdokumentidest ja juhenditest.
   2. **Kindlustus, pangagarantii, load:**

Töövõtja on kohustatud:

* + 1. esitama hiljemalt 15 tööpäeva jooksul alates Lepingu sõlmimisest Keskkonnaametile korraldatud jäätmeveo registreeringu taotluse vastavalt jäätmeseaduses sätestatule;
    2. sõlmima hiljemalt 15 tööpäeva jooksul alates Lepingu sõlmimisest tsiviilvastutuskindlustuse lepingu (kindlustatavad riskid: kolmandatele isikutele kahju tekitamine ja keskkonnakahju põhjustamine) hüvituspiiriga vähemalt ükssada tuhat (100 000) eurot. Töövõtja on kohustatud esitama tsiviil­vastutus­kindlustuse lepingu koopia Tellijale hiljemalt viie (5) päeva jooksul alates nende sõlmimisest;
    3. sõlmima hiljemalt 15 tööpäeva jooksul alates Lepingu sõlmimisest ….. euro suuruse Tellija kasuks seatud krediidi- või finantseerimisasutuse või kindlustusandja garantii. Garantii puhul peab olema tegemist nõudegarantiiga (first demand guarantee), kus garantiisumma makstakse Tellijale välja tema esimesel nõudmisel. Garantiiga tagatakse Lepingust tulenevate kohustuste täitmine juhul, kui Töövõtja ei suuda neid kohustusi täita. Muu hulgas tagatakse keskkonnakahju või muu kahju likvideerimine ning Lepingust tulenevate leppetrahvide tasumine, sh lepingu ennetähtaegne lõpetamine. Garantii peab kehtima kogu Lepingu kehtivuse perioodil ning vähemalt kolm kuud pärast Lepingu tähtaja möödumist. Garantii lõpetatakse poolte ühise taotluse alusel enne nimetatud tähtaja saabumist, kui Töövõtja on täitnud kõik Lepingust tulenevad kohustused. Garantiid võib esitada ühe aasta kaupa. Garantiikiri järgmiseks perioodiks tuleb esitada vähemalt kolm kuud enne garantiiga kaetud perioodi lõppu - näiteks garantiikiri perioodiks 01.01.2022-31.12.2022 tuleb esitada hiljemalt 1.oktoobriks 2021.
  1. **Jäätmeveolepingute sõlmimine jäätmevaldajatega** 
     1. Töövõtja informeerib jäätmevaldajaid hiljemalt kaks kuud enne jäätmeveo teenuse osutamise tegelikku algust kirjalikult ja oma veebilehel teenuse osutamisega alustamist päevast, mil nad loetakse liitunuks korraldatud jäätmeveoga ja jäätmeveo olulistest tingimustest (andmed kontsessionääri ja klienditeeninduspunkti kohta, veetavad jäätmeliigid, veo sagedus ja aeg, veopäevad konkreetsete kinnistute kohta, teenustasud ja lisateenuste hinnakiri, jäätmemahutitele esitatavad nõuded, sobimatud jäätmed, eelsorteeritult kogutavad jäätmed, jäätmeveolepingu vormid jms). Töövõtja tagab nimetatud informatsiooni olemasolu oma kodulehel kogu hankelepingu kehtivuse vältel;
     2. Töövõtja sõlmib jäätmeveolepingud kõikide hankega hõlmatud jäätmeliikide osas kõigi veopiirkonnas asuvate jäätmevaldajatega, kes soovivad jäätmeveolepingut sõlmida või kes on selleks kohustatud. Lepingu sõlmimine peab olema võimalik interneti teel, posti teel või töövõtja klienditeeninduses. Keelatud on kokkulepped, mis muudavad jäätmeveo teostamise tingimusi jäätme­valdaja kahjuks võrreldes hanke­dokumentides või õigus­aktides sätestatuga. Jäätmeveolepingu projekt peab olema eelnevalt kooskõlastatud Tellija poolt. Jäätmeveolepingu projekt esitatakse Tellijale kooskõlastamiseks 15. päeva jooksul alates Lepingu sõlmimisest.
     3. Punktis 4.3.1 toodud info edastatakse kõikidele jäätmevaldajate registrisse kantud jäätmevaldajatele registris olevale e-posti aadressile või nende tegelikku elu-või tegevuskohta (aadressiga otsepostitus). Mitme omaniku ja mitme korteriga majade (jäätmete tekkekohtade) puhul täpsustab Töövõtja Jäätmeveolepingute sõlmimisel, millised korterid ja omanikud on Jäätmeveolepinguga hõlmatud ja vajadusel vormistatakse konteinerite ühiskasutus.
     4. Töövõtja on kohustatud hiljemalt viie (5) tööpäeva jooksul alates jäätme­valdaja asjakohase soovi avaldusest postitama jäätme­valdajale tema poolt määratud aadressile Eesti Vabariigis eeltäidetud jäätme­veo­lepingu projekti, milles on kajastatud kogumis­mahutite tühjendamise aeg ja veograafik ning jäätme­valdajaga kokkulepitud lisateenused (juhul kui jäätmevaldaja on soovinud lisa­teenuste osutamist). Jäätmeveo­lepingu või veograafiku paberkandjal korduval postitamisel on Töövõtjal õigus küsida lisatasu vastavalt lisateenuste hinnakirjale. Töövõtjal ei ole õigust küsida tasu Jäätmeveo­lepingu või veograafiku väljastamise eest e-posti teel või kui veograafiku muutmine on tingitud Töövõtja poolsest tööde või logistika ümberkorraldamisest.
     5. Töövõtja tagab, et Jäätmeveolepingute sõlmimine on võimalik ka elektrooniliselt, sh elektrooniline allkirjastamine.
     6. Jäätmevaldajal on õigus igal ajal oma jäätmeveolepingu tingimusi muuta, kui muutmine ei põhjusta kehtivate õigusaktide ja lepingu dokumentidega vastuollu minemist. Teenuse muutmisel peab Töövõtja arvestama nimetatud muudatustega hiljemalt alates kümnendast tööpäevast jäätmevaldaja poolse vastavasisulise soovi esitamisest arvates.
     7. Jäätmeveolepinguid nende jäätmevaldajatega, kelle puhul on nõutav eriliigiliste jäätmete jaoks eraldi mahutite paigaldamine, tuleb sõlmida kõigi kohustuslikus korras eraldi kogutavate jäätmeliikide kogumiseks. Jäätmeveolepingud sõlmitakse paketina – st kui kortermajal on kohustus paigaldada kogumismahutid kolmele jäätmeliigile, siis sõlmitav leping peab kajastama kõigi nende jäätmeliikide kogumist ning ei saa sõlmida lepingut vaid segaolmejäätmete kogumiseks.
  2. **Kogumismahutite rentimine, müümine, paigaldamine**

Töövõtja:

* + 1. müüb või rendib jäätmevaldaja soovil jäätmevaldajale kogumismahuti. Kogumismahutid peavad vastama jäätme­hooldus­eeskirja nõuetele, olema varustatud Töövõtja tähisega ja kontaktandmetega ning märgistatud arusaadavalt, millist jäätmeliiki kogumismahutiga kogutakse;
    2. paigaldab segaolmejäätmete, biojäätmete ja vanapaberi mahutid vastavalt Jäätmeveolepingule. Töövõtja peab võimaldama jäätmevaldajatele segaolmejäätmete, biojäätmete ning vanapaberi kogumist vähemalt hankedokumendi p 8 toodud hinnatabelis pos 4.1-4.9 nimetatud mahutite kaupa (sh süvakogumismahutid);
    3. veab korraldatud jäätmeveo käivitumisel piirkonnas jäätmevaldajatele mahutipargi tasuta laiali ning hankelepingu lõppedes viib mahutipargi tasuta ära;
       1. mahutipargi tasuta laialivedu toimub Jäätmeveolepingute esmasel sõlmimisel esimese kolme kuu jooksul alates korraldatud jäätmeveo jõustumisest piirkonnas.
       2. mahutipargi tasuta ära viimisel korraldatud jäätmeveolepingu lõppemisel ei esitata kliendile arvet mahuti pesu eest (mahuti renditasu või segaolmejäätmete teenustasu peab sisaldama mahuti ühekordset pesu korraldatud jäätmeveo lõppedes, kui mahutid kokku kogutakse).
  1. **Mahutite tühjendamine, jäätmete vedu**
     1. Töövõtja on kohustatud teostama jäätmete kogumist ja vedu vastavalt Tartu linna jäätmehoolduseeskirjale, Lepingule ja Jäätmeveolepingule. Päevasel ajal peab jäätmete vedamine toimuma sellisel kellaajal, millal see kõige vähem häirib liiklust. Laupäeval ja pühapäeval ei veeta elamute juurest jäätmeid enne kella 8:00.
     2. Töövõtja peab osutama jäätmeveoteenust kõigile jäätmevaldajatele veopiirkonnas, kes ei ole Tellija poolt korraldatud jäätmeveost vabastatud või ei oma jäätmeluba või keskkonnaluba. Korraldatud jäätmeveost vabastatud jäätmevaldajatele ja jäätmeluba või keskkonnaluba omavatele jäätmevaldajatele tuleb jäätmeveoteenust osutada, kui nimetatud jäätmevaldaja avaldab selleks soovi.
     3. Töövõtja on kohustatud tagama kogumismahutite tühjendamise ja selle muutmise vastavalt jäätmevaldaja vajadusele ning reguleerima kokkuleppel jäätme­valdajaga kogumismahutite tühjendamise sagedusi, mahutite arvu või suurusi, et vältida kogumismahutite ümbruse reostamist.
     4. Töövõtja peab tagama jäätmevaldajatele võimaluse tellida kogumisvahendi tühjendamist graafikujärgselt segaolmejäätmetele vähemalt kuuel päeval nädalas, biolagunevatele jäätmetele ning vanapaberile vähemalt neljal päeval nädalas.
     5. Töövõtja tühjendab jäätmevaldaja poolt valitud kogumismahuti õigusaktides sätestatud tingimustel ja sagedusel ka juhul, kui jäätmevaldaja ei ole sõlminud kirjalikku Jäätmeveolepingut. Töövõtja peab tühjendama üle täitunud kogumisvahendi, välja arvatud kui kogumismahuti on üle täitunud sellisel määral, et mahuti võib tühjendamisel veovahendisse puruneda.
     6. Kogumisvahendeid tuleb tühjendada tavapärase hoolsusega. Kogumisvahendeid ei ole lubatud tahtlikult kahjustada. Tühjendatud kogumisvahendid tuleb asetada tagasi nende kohtadele, vajadusel ja lukkude olemasolul lukustada kogumisvahendi rattad. Kogumisvahendite lõhkumisel või kahjustamisel töövõtja poolt asendab töövõtja kahjustatud mahuti samaväärsega või hüvitab jäätmevaldajale tekitatud kahju.
     7. Töövõtja peab avama temale üle antud võtmetega, pultidega või telefoni numbriga (sh lühinumber) väravad, uksed tõkkepuud jms. Kogumisvahendite tühjendamise käigus avatud väravad, uksed, tõkkepuud jms tuleb tühjendamise järgselt sulgeda. Töövõtjal on õigus saada tasu väravate, uste, tõkkepuude jms avamise, sulgemise ja avamisvahendite haldamise eest vastavalt Lepingus sätestatule.
     8. Töövõtja koristab laadimisel ja veol maha kukkunud jäätmed ning rakendab meetmeid, et jäätmete vedu ja veopiirkonnas tehtavad muud korraldatud jäätmeveoga seotud toimingud ei häiriks ümbruskonna elanikke ega reostaks ümbruskonda (müra, keskkonnareostus).
     9. Biojäätmete kogumisel peab Töövõtja kogumismahutisse paigaldama biolaguneva vooderduskoti. Biolagunev vooderduskott peab vastama ….. standardile.
     10. Töövõtja veab jäätmekäitluskohtadesse veopiirkonnas asuvatel kinnistutel asuvad ning nõuetekohastesse kogumismahutitesse paigaldatud segaolmejäätmed, biojäätmed ja vanapaberi.
     11. Töövõtja peab kogumisvahendi kõrvale ära vedamiseks paigutatud pakendatud jäätmed kaasa võtma juhul, kui jäätmevaldaja on ära vedamise tellinud. Kogumisvahendi väliste jäätmete kogust hinnatakse visuaalselt. Töövõtja on kohustatud tegema kohapeal kogumisvahendi välistest pakendatud jäätmetest enne nende ära vedamist foto. Töövõtjal on õigus küsida lisatasu mahutiväliste jäätmete laadimise ja veo eest ning jäätmete käitlushüvitist lepingus näidatud summas. Kui jäätmevaldaja kasutab kogumisvahendina jäätmekotti, siis ei ole tegemist mahutiväliste pakendatud jäätmetega.
     12. Kogumismahutite tühjendamise võimatuse korral Töövõtjast mitteolenevatel põhjustel (jäätmevaldaja poolt on täitmata jäätmehooldus­eeskirjast või Jäätme­veo­lepingust tulenevad kogumismahuti tühjendamist võimaldavad tingimused, pole tagatud juurdepääs kogumismahutile, kogumismahutis on sobimatud jäätmed jms) on Töövõtja kohustatud:
         1. jäädvustama objektilt lahkumata olukorra digitaalsete fotodena, millelt on võimalik tuvastada objekt, probleemi olemus, kuupäev ja kellaaeg;
         2. informeerima hiljemalt ühe tööpäeva jooksul jäätme­valdajat teenuse mitte osutamisest ja asjaoludest, mis ei võimaldanud teenust osutada ning võimalusel jätma koha peal jäätmevaldaja postkasti või kogumismahuti külge kirjaliku teatise eel­nimetatud asjaolude kohta. Jäätmevaldajale jäetav teatis peavad sisaldama vähemalt toimunu kuupäeva ja kellaaega, jäätmeveoki registreerimisnumbrit ning asjaolude selget kirjeldust, mis ei võimaldanud Töövõtjal teenust osutada;
         3. teostama tühjendamise vastavalt kokkuleppele jäätmevaldajaga. Jäätmevaldaja soovil tuleb tühjendus teostada esimesel võimalikul veopäeval, millal teenindamata jäänud objekti aadress jääb veomarsruudile, kuid mitte hiljem kui kolme päeva jooksul, kui jäätmevaldajaga pole kokku lepitud teisiti.
     13. Kogumismahuti tühjendamata jätmisel Töövõtja süül on Töövõtja kohustatud hiljemalt ühe ööpäeva jooksul informeerima jäätmevaldajat jäätmemahuti tühjendamata jätmise asjaoludest ning mahuti tegelikust tühjendamise ajast, mis peab toimuma esimesel võimalusel. Mahutivälised jäätmed tuleb Töövõtjal ära viia tasuta, kui jäätmed on kogunenud sellepärast, et Töövõtja on jätnud teenuse osutamata.
     14. Töövõtja teostab Jäätmeveolepingu sõlminud jäätmevaldaja soovil lisaks regulaarsele veole ka konteinerite tühjendamist tellimisel. Töövõtja tühjendab tellimisel veo konteinerid hiljemalt kolme tööpäeva jooksul alates tellimuse kättesaamisest. Töövõtja tühjendab lisatellimuse alusel konteinereid pakkumuses esitatud hinnaga, millele on lubatud lisada lisatasu (maksimaalselt 15% tühjendushinnast).
     15. Pakkumuse tegemisel ja tööde kavandamisel arvestab Töövõtja asjaoluga, et Tellija nõusolekul on lubatud Jäätmeveolepingu täitmise ajutine peatamine ajaks, kui jäätmete tekkekohas ei elata või kinnistut ei kasutata. Töövõtja on kohustatud Tellija poolt edastatud nimekirja alusel peatama teenuse osutamise korraldatud jäätmeveo liitumise kohustusest vabastatud jäätme­valdajatele. Jäätmeveo vabastustest teavitatakse Töövõtjat vähemalt 7 päeva enne veo peatamist.
     16. Töövõtja peab kontrollima, et kogumismahutites ei oleks sobimatuid jäätmeid ning mitte tühjendama kogumismahuteid, milles on sobimatuid jäätmeid.
     17. Töövõtja väldib korraldatud jäätmeveoga hõlmatud ning liigiti kogutud jäätmeliikide segunemist vedamisel. Töövõtja ei tohi vedada sama jäätmeveokiga korraga eri liiki korraldatud jäätmeveoga hõlmatud ja liigiti kogutavaid jäätmeid, välja arvatud juhtudel, kui tehniliselt on võimalik sama jäätmeveokiga korraga vedada eri liiki jäätmeid üksteisest eraldatuna.
     18. Veopiirkonnast kogutud segaolmejäätmete ja biojäätmete kogumiskoht on Aardlapalu jäätmekäitluskeskus aadressil Aardlapalu, Uhti küla, 62105 Tartu maakond. Töövõtja on kohustatud vedama Aardlapalu jäätmekäitluskeskusesse veopiirkonnast kogutud segaolme­jäätmed ja biojäätmed.
     19. Vanapaberi käitluskoht on veopiirkonnale lähim nõuetele vastav käitluskoht, kus toimub vanapaberi taaskasutamine või ettevalmistamine taaskasutuseks. Käitluskoha valikul tuleb lähtuda jäätmehierarhia põhimõtetest (eelistada ringlussevõttu).
  2. **Haljastujäätmete kogumisringid**
     1. Haljastujäätmete veo tellib jäätmevaldaja Töövõtjalt vajaduse korral, andes Töövõtjale teada ära antavate haljastujäätmete koguse.
     2. Haljastujäätmete vedu peab toimuma 14 (neljateistkümne) päeva jooksul arvestades tellimisele järgnevast tööpäevast.
     3. Haljastujäätmete veoringid toimuvad ajavahemikus 1.aprill kuni 30. november.
     4. Ära antavad haljastujäätmed peavad olema pakitud pealt suletud ja kergesti teisaldatavatesse kilekottidesse ning sisaldama üksnes haljastujäätmeid. Kilekotid tuleb paigutada täitjaga kokkulepitud asukohta, nt olmejäätmete mahuti vahetusse lähedusse.
     5. Juhul kui haljastujäätmete kott sisaldab visuaalsel hinnangul sobimatuid esemeid, jätab Töövõtja jäätmekoti kinnistule.
     6. Haljastujäätmete veo eest tasub jäätmevaldaja koos järgmise jäätmeveo teenuse arvega. Haljastujäätmete kogumisel ei tohi hind olla suurem kui 70% sama koguse segaolmejäätmete veo tasu.
  3. **Jäätmeveokid** 
     1. Töövõtja omandis või kasutuses peab olema piisaval arvul jäätmeveokeid, mis tagavad kõigi teenuse mahu hulka kuuluvate segaolmejäätmete, biolagunevate jäätmete ning vanapaberi kogumisvahendite tühjendamise, kuid mitte vähem kui kolm jäätmeveokit. Veokitega peab olema võimalik tühjendada kõiki veopiirkonnas asuvaid jäätmehoolduseeskirja nõuetele vastavaid kogumis­mahuteid (sh süvakogumismahuteid). Jäätmete kogumiseks ja vedamiseks kasutatavad jäätmeveokid peavad vastama vähemalt EURO V heitmenormidele. Töövõtjal peab olema võimalus kasutada vähemalt ühte tavapärasest väiksemat jäätmeveokit.
     2. Töövõtja kohustub kasutama sõltuvalt teeoludest vajadusel väiksema teljekoormusega jäätmeveokit. Jäätmevaldajate teenindamine tuleb teostada, kui Töövõtja kasutuses oleva väiksemat tüüpi veokiga on probleemse piirkonna/aadressi teenindamine võimalik.
     3. Jäätmeveok peab olema tehniliselt korras ja puhas, varustatud Töövõtja tähisega ja kontakt­andmetega. Jäätmeveok peab olema kinnine, varustatud presskuudi ja kogumismahuti tühjendamiseks vajaliku tõste­mehhanismiga ning sellest ei tohi laadimise ega vedamise ajal keskkonda sattuda jäätmeid ega jäätmetest imbuvaid vedelikke või nõrgvett.
     4. Jäätmeveokis peavad alati olema koristusvahendid, millega saab kogumisvahendite tühjendamise käigus maha pudenenud jäätmed ära koristada.
     5. Jäätmete vedamiseks kasutatav jäätmeveok peab alati olema varustatud GPS‑jälgimis­süsteemiga, mobiiltelefoni ja digitaalse fotokaameraga, nimetatud seadmed peavad olema alati töökorras, jäätmeveok peab võimaldama registreerida kogumismahuti tühjendamise.
     6. Veoringil oleva jäätmeveoki juht ja töötaja peavad kandma ühetaolisi Töövõtja tähisega tööriideid.
  4. **Klienditeenindus**
     1. Töövõtja kohustub tagama Tartu linna haldusterritooriumil eestikeelse klienditeeninduse olemasolu kogu Lepingu kehtivuse vältel viiel päeval nädalas. Jäätmevaldajatel peab olema võimalik pöörduda korraldatud jäätmeveo teenusega seonduvates küsimustes Töövõtja poole otse klienditeeninduspunkti või telefoni ja e-posti teel tööpäeviti kella 09:00st kuni 17:00ni. Jäätmevaldaja kirjale vastamise aeg ei tohi ületada viit tööpäeva (erandina keerulisematel juhtudel 10 tööpäeva).
     2. Klienditeenindaja selgitab välja jäätmevaldaja soovid, tutvustab teenusepakette ja pakub välja sobivad teenused (kogutavad jäätmeliigid, kogumisviis, veosagedus, makseviis jne) ning võtab töökorralduse probleemide esinemisel ühendust jäätmevaldajaga. Klienditeenindajal peab olema vähemalt B2 tasemel eesti keele oskus.
     3. Töövõtja on kohustatud jäätmevaldaja soovil informeerima jäätmevaldajat korraldatud jäätmeveo teenusega lahutamatult seotud ja muude lisateenuste osutamise võimalustest ja tingimustest ning tagama, et lisateenuste osutamise tingimused on kooskõlas kehtivate õigus­aktidega ja ei sea jäätmevaldajale piiranguid teenuse tarbimisele õigusaktidega ettenähtud korras.
     4. Töövõtja esitab planeeritud veograafiku jooksvaks aastaks, saates edaspidi graafiku pikendused järgnevaks aastaks vähemalt 1 (üks) kuu enne 1. jaanuari.
     5. Töövõtja teavitab neid kliente, kes on töövõtjale teinud teatavaks oma e-posti aadressid ja/või telefoni numbrid, hiljemalt 24 tundi enne veopäeva nende kinnistul toimuvast mahuti tühjendusest. Teavitus (e-kiri või SMS) peab sisaldama minimaalselt järgnevat informatsiooni: mahuti asukoht, tühjendamise kuupäev, äraveetav jäätmeliik.
     6. Töövõtja säilitab kõik teenuse osutamisega seotud failid, e‑kirjad, kirjad, jäätmevaldaja poolsete tellimuste info, teenindamata jäänud objektidest tehtud fotod, GPS-jälgimis­süsteemi logi ja jäätmeveoki liikumis­marsruudi vähemalt kuue (6) kuu jooksul alates faili loomise või foto tegemise, e‑kirja või kirja või tellimuse registreerimise või GPS‑jälgimissüsteemi logi ja jäätmeveoki liikumise kuupäevast.
     7. Töövõtja on kohustatud kontrollima jäätmevaldaja poolt teenuse osutamise kohta esitatud kaebuse korral nimetatud kaebusega seotud kõiki asjaolusid ja kaebuse esitanud jäätmevaldajale osutatud teenuse üksikasju. Kaebuse põhjendatuse korral on jäätmevedaja kohustatud tegema korrektuurid jäätmevaldajale esitatud arves, kui ilmneb, et jäätmevedaja poolt on jäätmevaldajale esitatud korraldatud jäätmeveo teenuse arve erinevalt tegelikust osutatud teenuse mahust.
     8. Töövõtja peab hoidma Lepingu täitmise käigus saadud kliendiandmeid ja muud teavet konfidentsiaalsena. Isikuandmete töötlemisel oma andmebaasi pidamisel kohustub täitja järgima isikuandmete kaitse seadusest ja muudest õigusaktidest tulenevaid nõudeid.
  5. **Arvete esitamine jäätmevaldajatele**
     1. Töövõtja on kohustatud esitama iga kalendrikuu lõppedes jäätmevaldajatele osutatud jäätmeveo teenuse eest arve hiljemalt järgneva kalendrikuu kümnendaks (10.) kuupäevaks ning võimaldama jäätmevaldajal jäätmeveo teenuse eest tasumiseks muude makse­võimaluste hulgas ka e-arve püsimakse teenust vähemalt kahes Eesti Vabariigis registreeritud pangas, sealjuures ei tohi maksetähtaeg olla lühem kui kümme (10) päeva. Arvete esitamine harvemini kui kord kuus on lubatud jäätmevaldaja nõusolekul.
     2. Teenustasu arvestamise aluseks on Töövõtja pakkumuses toodud hinnad jäätmeliikide ning jäätmemahutite tüüpide kaupa ning jäätmeveolepingu alusel osutatud lisa­teenused. Töövõtja peab osutama korraldatud jäätmeveo teenust ja lisateenuseid vastavalt teenustasude maksumuse esildistele ja lisateenuste hinnakirjale.
     3. Konkreetse kogumismahuti osas leitakse teenustasu (tühjenduse hind) lähtudes järgmisest valemist:

*Tühjenduse hind = Pakkumuses toodud konkreetsele jäätmeliigile vastav kogumistasu ühikhind(eurot/m3)\*Mahuti mahutavus kuupmeetrites + käitlustasu käitluskohas (Aardlapalus)*

*Kus Käitlustasu= k x m x L ja*

*k on mahukaalu koefitsient (jäätmete mahu ja kaalu suhe t/m3);*

*m on kogumismahuti suurus (m3);*

*L on jäätmete vastuvõtutasu määratud kogumiskohas (eurot tonni kohta),*

* + 1. Kõigi vanapaberi kogumisvahendite tühjendamine on jäätmevaldajale tasuta. Töövõtja ei või küsida kogumisvahendi tühjendamise teenustasu vanapaberi kogumisvahendi tühjendamise eest (välja arvatud tühisõidutasu).
    2. Töövõtja peab ristsubsideerima paberi ja kartongi kogumisvahendite tasuta tühjendamist ning biolagunevate jäätmete kogumisvahendite madalama tasu eest tühjendamist selle võrra kallima segaolmejäätmete mahuti tühjendamise teenustasu arvelt.
    3. Lepingu kehtivuse ajal rakendatavad lisatasud ja muud Lepingus ja pakkumuses kajastamata teenustasud tuleb Töövõtjal enne nende rakendamist kooskõlastada Tellijaga.
    4. Töövõtjal on õigus küsida lisateenuste osutamise eest tasu. Lisateenuste eest küsitav maksimaalne lubatav tasu on (hinnad käibemaksuta):
    5. Pakendatud mahutiväliste jäätmete (olenemata jäätmeliigist) laadimise ja veo eest (1m3) – kuni €;
    6. Ühe jäätmekoti või ratastel kogumismahuti käsitranspordi eest veokini (11-20m) – kuni € kord;
    7. Ühe jäätmekoti või ratastel kogumismahuti käsitranspordi eest veokini (21-40m) – kuni € kord;
    8. Mahuti, värava, ukse, tõkkepuu jms avamine (kuni kaks korda kuus) võtme, puldi, kaardi, lühinumbriga jms – kuni € kuus;
    9. Mahuti, värava, ukse, tõkkepuu jms avamine (rohkem kui kaks korda kuus) võtme, puldi, kaardi, lühinumbriga jms – kuni € kuus;
    10. Paberkandjal graafiku, lepingu, võlateate, korduva arve jms saatmine posti teel – kuni € kord;
    11. Graafikuväline lisatühjendus – mahuti tühjendamise teenustasu, millele lisandub kuni 15%;
    12. Kui jäätmevaldaja annab üle III kategooria biolagunevaid jäätmeid, siis võib mahuti tühjendamise teenustasule lisada kuni 25%.
    13. Töövõtja koostab lisateenuste hinnakirja ning saadab selle enne teenuse osutamise algusaega tellijale kooskõlastamiseks.
  1. **Jäätmevaldajate registri pidamine**
     1. Töövõtja on kohustatud edastama üks kord nädalas andmed teenuse osutamise kohta vastavalt andmevahetusstandardile 1.5 <http://www.ejkl.ee/wp-content/uploads/2015/11/Automaatse_andmevahetuse_tehn_kirjeldus.pdf>. Andmevahetus toimub vastavalt jäätmevaldajate registri andmevahetusfaili formaadile KOVGIS EVALD. Töövõtja peab tagama automaatse andmevahetuse jäätmevaldajate registriga EVALD.
     2. Töövõtja vastutab korraldatud jäätmeveoks vajaliku jäätmevaldajate andmebaasi pideva ajakohastamise eest, kogub teenindamise käigus jäätmevaldajate puuduvaid andmeid (näiteks kontakttelefonid, e-posti aadressid, konteinerite suurused vm).
     3. Töövõtja teavitab koheselt Tellijat ebaõigetest andmetest, mille parandamine pole tema pädevuses, andmete edastamisel tekkinud probleemidest ja talle teatavaks saanud andmete mittesihipärasest kasutamise juhtudest.
     4. Töövõtja tagab tema käsutuses olevate isikuandmete sihipärase kasutamise ning mittesattumise kolmandate isikute kätte ning isikuandmete kaitse vastavalt Isikuandmete kaitse seaduses sätestatule.
  2. **Teabe edastamine**
     1. Töövõtja on kohustatud teavitama Tellijat asjaoludest, mis ei võimalda Töövõtjal Lepingut täita hiljemalt kahekümne nelja tunni jooksul arvates nimetatud asjaolude teada saamisest.
     2. Töövõtja on kohustatud teavitama Tellijat hiljemalt 3 tööpäeva jooksul veopiirkonnas toimuvast ja temale teatavaks saanud ebaseaduslikust jäätmekäitlusalasest tegevusest.
     3. Töövõtja informeerib vajadusel jäätmevaldajaid jäätmeveo olulistest tingimustest või muudatustest tingimustes, edastatav informatsioon kooskõlastatakse eelnevalt Tellijaga.
     4. Töövõtja on kohustatud edastama Tellijale viimase nõudmisel nimekirja võlgnevuses olevatest jäätme­valdajatest.
  3. **Veoleht**
     1. Töövõtja peab arvestust jäätmevedude toimumise kohta ja täidab veolehti ning esitab veolehtede ärakirjad Tellija nõudmisel.
     2. Veolehel peavad olema vähemalt järgnevad andmed:
        1. veo toimumise aeg (kuupäev, veo alguse ja lõpu kellaaeg);
        2. jäätmevaldaja nimi;
        3. jäätmemahutite arv, asukoht, maht;
        4. jäätmeveoki registrinumber;
        5. jäätmeveoki juhi nimi;
        6. jäätmeveoki läbisõit;
        7. tühjendatud jäätmemahutid;
        8. jäätmekäitluskohtadele üle antud jäätmete kaal;
        9. mahutiväliste jäätmete liik ja kogus;
        10. vedamisel esinenud probleemid.
  4. **Teenuse osutamise ülevaade**
     1. Töövõtja on kohustatud esitama Tellijale kvartaalselt hiljemalt kvartalile järgneva kalendrikuu viimasel tööpäeval lepingu lisa 6 kohase ülevaate lepingu täitmisest eelmisel kvartalil. Töövõtja vastutab Tellijale esitatud andmete õigsuse eest.
     2. Töövõtja kohustub võimaldama Tellijal igal ajal kontrollida Töövõtja poolset teenuse osutamist ja sellega seonduvaid asjaolusid, sealhulgas klienditeenindust ja jäätmeveokite liikumist.
  5. **Teenuse järjepidevuse tagamine**
     1. Korraldatud jäätmeveo teenuse osutamise alustamisel ja lõpetamisel piirkonnas esitab Töövõtja teenuse järjepidevuse tagamise kava, milles näitab ära, kuidas tagatakse teenuse järjepidevus teenusepakkuja vahetumisel piirkonnas. Kava koostamisel teeb Töövõtja koostööd piirkonnas eelmisena/järgmisena korraldatud veo teenust osutava jäätmekäitlejaga. Kava tuleb esitada hiljemalt 30 päeva enne teenuse osutaja vahetumist piirkonnas, muuhulgas tuleb näidata konteinerite kokku/laiali vedamise graafik kuupäevade ja aadresside lõikes. Teenuse alustamine/lõpetamine piirkonnas toimub Tellija poolt kooskõlastatud kava alusel arvestades Tellija juhiseid järjepidevuse tagamiseks.
     2. Kolm kuud enne hankelepingu lõppemist kohustub töövõtja esitama tellija kehtestatud vormis (nt .csv-fail) järgmised andmed: kontsessioonilepingu raames teenindatud jäätmetekkekohtade aadressid, kinnistul kasutatavate kogumismahutite arv, mahutisse kogutavate jäätmete liik, kogumismahuti suurus ja paiknemine kinnistul ning andmed lisateenuste (nt kogumismahuti rent) tellimise kohta.